། མཆོག་ཐུན་དངོས་གྲུབ་ལེན་པའི་བྱ་བ་ལ་འཇུག་
པའི་སྐབས་སུ་བབ་པ་སྟེ། ཞེས་བསྒྱུར་བའི་ཁྱད་པར་བགྱིས་ན་ས་སྟོང་འགོག་བྱེད་ཙམ་དུ་འགྱུར་རམ་སྙམ། ༈ །མཐའ་རྒྱས་མར་མེའི་སྨོན་ལམ་བྱ་བའི་སྐབས་སུ་བབ་པ་ན། རྒྱལ་ཐེབས་ཀྱི་གཙོ་བོས་ཞྭ་ཆོས་བཅས་གྲལ་གཤམ་དུ་བཞེངས་ཏེ། དེ་ལྟར་ཕུན་སུམ་ཚོགས་པ་
ལྔས་སྒྲུབ་པའི་གཞི་བཟུང་། བསྙེན་སྒྲུབ་ཡན་ལག་བཞིས་གཞུང་བསྲང་སྟེ། ཚོམ་བུ་ཚོགས་ཀྱི་སྒྲུབ་པ་དང་འབྲེལ་བ། སྣང་སྲིད་སོགས་གོང་ལྟར་ཁ་བསྒྱུར་འདོར་ལེན་བྱས་ནས། སྒྲུབ་པ་ཆེན་པོ་བར་ཆད་མེད་པར་མཐར་
ཕྱིན་པའི་སྐབས་འདིར། མོས་ལྡན་སྤྲོ་བ་བསྐྱེད་པའི་ཕྱིར་དུ། འབྲས་བུ་རིག་འཛིན་འགྲུབ་པའི་དུས་ཀྱང་ཅུང་ཟད་བརྗོད་ན། སྤྱིར་རྒྱུའི་ཐེག་པ་ལས་ཁྱད་པར་དུ་མས་འཕགས་པའི་གསང་སྔགས་རྡོ་རྗེ་ཐེག་
པ་ལ་རྟོགས་བྱ་གཞིའི་རྒྱུད། རྟོགས་བྱེད་ལམ་གྱི་རྒྱུད། མཐར་ཕྱིན་འབྲས་བུའི་རྒྱུད་བཅས་གསུམ་གྱིས་བསྡུས་ཤིང་། ལམ་ཐབས་ཀྱི་རྒྱུད་ལའང་དབྱེ་བ་མཐའ་ཡས་ཀྱང་། ཁྱད་པར་གྱི་དབང་དུ་བྱས་ཏེ་

ཐབས་ཀྱི་ངེས་པའི་ལམ་དང་། ཤེས་རབ་རྣམ་པར་གྲོལ་བའི་ལམ་གཉིས། གྲོལ་ལམ་ལའང་གཅིག་ཆར་བ་དང་། རིམ་གྱིས་པ་གཉིས་ལས་འདིར་ཕྱི་མའི་དབང་དུ་བྱས་ཏེ། རྒྱུད་རྒྱལ་གསང་བའི་སྙིང་པོ་
ལས༑ ཤེས་བྱ་མཚན་ཉིད་འབྱོར་བའི་གཟུངས། །འབྲས་བུ་སྨིན་བྱེད་རྒྱུ་དང་རྐྱེན། །ནུས་མཐུ་ཅན་དུ་གང་གྱུར་པ། །རིག་འཛིན་རྒྱལ་བའི་ཞིང་དུ་གྲགས། ཞེས་གསུངས་པ་ལྟར། རྒྱུ་ཤེས་པའི་མཚན་
ཉིད་ལྟ་བ་གཏན་ལ་ཕབ་ནས། རྐྱེན་འཇུག་པའི་མཚན་ཉིད་ཏིང་ངེ་འཛིན་ལ་མོས་སྒོམ་དང་། ངེས་རྫོགས་ཀྱི་ཚུལ་གཉིས་ལས། སྐབས་འདིར་མོས་སྒོམ་ཙམ་གྱིས་ཚོམ་བུར་འདུས་པའི་སྒོ་ནས་སྤྲོས་བཅས་
བསྐྱེད་རིམ་དང་། ཕྱོགས་མཐུན་དུ་སྒྲུབ་པའི་འབྲས་བུའང་། དབང་པོ་ཡང་རབ་ཐ་མ་དང་། སྐལ་བ་བཟང་ངན། དད་བརྩོན་སོགས་ཀྱི་རིམ་པ་ལྟར་སྐྱེ་བ་འདིའམ། བར་དོའམ། ཡང་མཐའ་སྐྱེ་བ་
བདུན་ཚུན་ཆད་རིག་པ་འཛིན་པའི་ས་ལ་གནས་པར་འགྱུར་ཏེ། ཨོ་རྒྱན་ཆེན་པོའི་ཞལ་ནས། སྒྲུབ་ཆེན་འདི་ལྟ་བུ་རབ་ལོ་སྒྲུབ། འབྲིང་ཟླ་སྒྲུབ། ཐ་མ་ཞག་སྒྲུབ་ཙམ་བྱས་ནའང་སྒོ་གསུམ་གྱི་སྒྲིབ་པ་བྱང་
ཞིང་༑ སྐུ་གསུང་ཐུགས་ཀྱི་དངོས་གྲུབ་དང་། མཆོག་ཐུན་མོང་གི་དངོས་གྲུབ་སྣ་རེ་ཐོབ་པ་གདོན་མི་ཟ་སྟེ། ཞེས་གསུངས། དེའང་ལན་གཅིག་མ་ཡིན་པར་ཡང་ཡང་བསྒྲུབ་ན། ཤིན་ཏུ་སྐལ་བ་དམན་པས་

༄༅། །ཀྱང་ངེས་པར་འགྲུབ་པར་འགྱུར་བ་སོགས་ཕན་ཡོན་མཐའ་ཡས་ཏེ། བྱང་གཏེར་ལས། ལན་གསུམ་སྒྲུབ་ན་དངོས་གྲུབ་རྣམ་གཉིས་ཐོབ༔ རིག་འཛིན་གྲལ་ལ་ཐེ་ཚོམ་ཡོད་རེ་ཀན༔ མཆོག་དང་
ཐུན་མོང་དངོས་གྲུབ་འཐོབ་པར་འགྱུར༔ ཞེས་གསུངས་པ་ལྟར། ཚུལ་བཞིན་སྒྲུབ་པ་ལ་ཞུགས་ན་འབྲས་བུ་འགྲུབ་པ་ལྟ་ཅི་སྨོས། སྒྲུབ་ཆེན་འདི་ལྟ་བུ་ལ་བཟང་ངན་གྱི་འབྲེལ་པ་ཅུང་ཟད་ཐོབ་པ་རྣམས་
ཀྱང་༑ བྱང་ཆུབ་ཀྱི་ས་བོན་ཐེབས་པར་འགྱུར་ཏེ། བྱང་གཏེར་དྲག་པོའི་ཐུགས་ཀྱི་སྒྲུབ་སྐོར་ལས། དད་ལྡན་སྣོད་ལྡན་གང་ཟག་ལ༔ རྩེ་གཅིག་སྒོམ་པའི་སྐལ་མེད་ན༔ མཐོང་ངམ་ཐོས་སམ་རེག་པ་
ཡིས༔ བྱང་ཆུབ་ལམ་ལ་བགྲོད་པའི་ཐབས༔ འདི་ཉིད་ཡིན་ནོ་ཉམས་སུ་ལོངས༔ ཞེས་གསུངས་སོ། །གསང་སྔགས་སྤྱི་ལས་ཀྱང་སྙིགས་མའི་དུས་འདིར་གཏེར་ཆོས་ཟབ་མོ་རྣམས་བྱིན་རླབས་དང་། འགྲོ་
དོན་ཆེ་བར་གསུངས་ཏེ། བླ་མ་དགོངས་འདུས་ལུང་བསྟན་བཀའ་རྒྱ་མ་ལས། ཇི་སྙེད་སངས་རྒྱས་བསྟན་པ་མ་རྫོགས་པ༔ དེ་སྲིད་གཏེར་གྱིས་འགྲོ་བ་དཔག་མེད་འདྲེན༔ དེ་ཕྱིར་གཏེར་ལ་དད་དང་གུས་
པ་གྱིས༔ དེ་ཡང་དྲང་དོན་ཡིན་གྱི་དེ་ལས་གཞན༔ བླ་མེད་ཐེག་ཆེན་སྙིང་པོའི་དོན་རྣམས་དང་༔ གང་འབྲེལ་ཐམས་ཅད་སངས་རྒྱས་འགྲུབ་པའི་ཕྱིར༔ འདི་གྲོལ་འདི་མ་གྲོལ་གྱི་རྣམ་དབྱེ་བྲལ༔ འབྲེལ་

ཚད་དོན་དང་ལྡན་ཞེས་དེ་ལ་བརྗོད། ཅེས་སོགས་ལུང་མཐའ་ཡས་པ་འབྱུང་བ་དང་། གཏེར་ཆོས་ཟབ་མོ་རྣམས་ཀྱི་དབང་ལུང་། ཕྱག་ལེན། བསྙེན་སྒྲུབ་སོགས་གཞུང་དང་མཐུན་པར་རང་གིས་བགྱིད་
ཅིང་༑ གཞན་ལ་སྤེལ་ནུས་པ་ནི་ཨོ་རྒྱན་ཉིད་ཀྱིས་བྱིན་གྱིས་བརླབས་པའི་སྤྲུལ་པ་ཡིན་པར་ལུང་གིས་བསྟན་ཏེ། དེ་ཉིད་ལས། ང་སྤྲུལ་གང་འཕྲད་ངན་སོང་སྐྱེ་སྒོ་གཅོད༔ བཀའ་ཤོག་འདི་འཛིན་སྔགས་
ཀྱི་རྣལ་འབྱོར་པ༔ ང་སྤྲུལ་བསྟན་སྲུང་ཡིན་པ་ཤེས་པར་གྱིས༔ གང་བབས་རྒྱུད་རྣམས་འབྲེལ་ཚད་དོན་ལྡན་ཏེ༔ མདོར་ན་ཨོ་རྒྱན་ངས་བསྟན་ཆོས་རྣམས་ལ༔ གཞུང་བཞིན་སུ་དང་སུ་ཡིས་སྤྱོད་པ་ཀུན༔
ཐམས་ཅད་ང་ཡི་སྤྲུལ་པ་ཡིན་པར་ངེས༔ ཕྱི་རབས་ཀུན་གྱིས་ཡིད་གཉིས་ཐེ་ཚོམ་སྤངས༔ གུས་པས་བཀུར་སྟི་ཕུ་དུད་འབྲེལ་པ་ཐོག༔ ཅེས་གསུངས་པ་དང་། གཏེར་ཆོས་ལ་མོས་ཤིང་དད་པ་སྐྱེ་བ་རྣམས་
ཀྱང་ཨོ་རྒྱན་ཆེན་པོ་བོད་དུ་ཕེབས་པའི་སྐབས་སུ་སྨོན་ལམ་ཐེབས་པའི་ལས་འཕྲོ་ཅན་དུ་ལུང་གིས་བསྟན་ཏེ། ཡེ་ཤེས་ཌཱ་ཀི་མཚོ་རྒྱལ་གྱི་ཞལ་ནས། མ་འོངས་གཏེར་གྱི་ཆོས་ལ་མོས་པ་ཀུན༔ དེང་སང་གུ་
རུའི་ཞལ་མཐོང་སྨོན་ལམ་བཏབ༔ ཐམས་ཅད་ལས་ཅན་ཡིན་པས་དགའ་བ་བསྒོམ༔ ཁོ་མོའི་ཚིག་འདི་རིན་ཆེན་གསེར་བས་དཀོན༔ ཞེས་གསུངས་པ་ལྟར། རྗེས་འབྲེལ་བདུད་རྩི་སྨན་སྒྲུབ་ཀྱི་ཕན་ཡོན་

༄༅། །ཡང་། གནས་སྐབས་སུ་སྦྱང་རྟོགས་སྤར་གསུམ་གྱི་བྱིན་གྱིས་བརླབས་པའི་རྫས་ཀྱི་བདུད་རྩི་རང་ལུས་ལ་གནས་པའི་བདུད་རྩི་ལྔ་དྭངས་མར་འགྱུར་བའི་གྲོགས་བྱེད་ཅིང་། ཤ་ལྔས་དུག་ལྔ་སེལ།
བདུད་རྩི་ལྔས་ཡེ་ཤེས་ལྔ་མངོན་དུ་བྱེད། དེའི་མཐུ་ལས་ལམ་ལྔའི་རྟོགས་པ་རྒྱུད་ལ་སྐྱེས་ཏེ། ཚེ་དང་། ཏིང་ངེ་འཛིན་ལྷག་མེད་ཐར་པ་ལ་བར་དུ་གཅོད་པའི་བདུད་བཞི་འཇོམས་པར་འགྱུར་ཏེ། བམ་
བརྒྱད་ལས། བདུད་རྩིའི་ཆོས་ཀྱི་དོན་འདི་ནི་དཔེར་ན་མེ་དང་འདྲ་སྟེ། ཆུང་སྟེ་རྡུལ་ཙམ་ནས། ཆེ་སྟེ་སྲིད་པའི་རི་བོ་ཡང་བསྲེག་གོ །དེ་བཞིན་དུ། ཆོས་ཀྱི་བདུད་རྩི་ཆེན་པོ་འདིས་ཀྱང་། སེམས་ཅན་གྱི་
ཉོན་མོངས་པའི་རྟོག་པ་ཕྲ་མོ་དང་། དུག་ལྔའི་རྡུལ་དཔྱིས་ཕྱུངས་ཏེ། རིག་ལྔ་ཡེ་ཤེས་ལྔར་འཚང་རྒྱ་བར་བྱེད་དོ། །ཅེས་གསུངས་ཤིང་ཐབས་དང་ལྡན་པའི་ཆོ་གས་བཅུད་ལེན་དུ་བསྟེན་ན། མཐར་ཐུག་ཕུང་
པོ་ལྔ་སངས་རྒྱས་ལྔར་སྦྱོང་ཞིང་། དབང་བཞིའི་རྟོགས་པ་ཉམས་སུ་མྱོང་། གྲུབ་མཐའ་བཞི་ལམ་དུ་སློང་། སྐུ་བཞིའི་གོ་འཕང་མངོན་དུ་འགྱུར་བ་སོགས་ཕན་ཡོན་མཐའ་ཀླས་གསུངས་ཏེ། ཁྲག་འཐུང་
འདུས་པ་རྩ་བའི་རྒྱུད་ལས༔ སྐད་ཅིག་ཐུག་འཕྲད་སྟོན་པ་ཡིས༔ ཚེ་རིང་ནད་མེད་བདེ་བ་དང་༔ ལང་ཚོ་ཁ་དོག་སྟོབས་དང་གཟི༔ འཕེལ་ཞིང་དབང་པོ་རིག་པ་གསལ༔ མཁའ་ལ་འགྲོ་ཞིང་ཕ་རོལ་གྱི༔

ནུས་སྟོབས་གནོད་པས་མི་ཚུགས་ཤིང་༔ ཀུན་གྱིས་བཀུར་སྟིའི་འོས་སུ་མཐོང་༔ ཁམས་ཀྱི་ཟས་དང་མ་འདྲེས་ཤིང་༔ གོས་མེད་མཁའ་ལ་གཅེར་བུར་སྤྱོད༔ སྔོན་གྱི་རྒྱལ་བ་ཆེ་རྣམས་ཀྱི༔ རིག་པ་འཛིན་
པའི་གྲལ་ཐོབ་འགྱུར༔ དེ་ཉིད་མ་རིག་བར་དུ་ཡང་༔ ནད་དང་མུ་གེས་མི་ཚུགས་ཤིང་༔ བར་དུ་བསྐལ་པ་འཇིགས་ལས་ཐར༔ གཞན་ལ་ཕན་པ་བསྒྲུབ་ལ་སོགས༔ ཡོན་ཏན་ཆེན་པོ་དཔག་མེད་ཐོབ༔
ཅེས་སོགས་ལུང་བསྟན་ཆེན་པོ་མཐའ་ཡས་པ་ལས་རྒྱ་ཆེར་འབྱུང་བའི་དོན་བསྡུས། ཨོ་རྒྱན་རིན་པོ་ཆེའི་ཞལ་ནས། བདེ་གཤེགས་མ་ལུས་མཆོད་པའི་རྫས། །བླ་མ་ཡི་དམ་སྡུད་པའི་རྩི། །མཁའ་འགྲོ་ཀུན་
གྱི་སྙིང་ཁྲག་ཡིན། །ཐོས་པས་ཡོན་ཏན་བརྗོད་མི་ལང་། །སངས་རྒྱས་སྐུ་ལྔའི་ཡོན་ཏན་འཐོབ། །ཕྱི་ལྟར་ལུས་ཀྱི་ནད་གདོན་འཇོམས། །ནང་དུ་ཉོན་མོངས་དུག་ལྔ་འདག །དམ་ཚིག་ཉམས་ཆགས་ཐམས་
ཅད་བསྐང་། །གསང་བ་རང་བྱུང་ཡེ་ཤེས་རྟོགས། །ཉན་ཐོས་རང་སངས་རྒྱས་རྣམས་ཀྱིས། །ཟོས་ན་ས་བཅུ་ཐོབ་ནས་ཀྱང་། །ཐེག་ཆེན་བྱང་སེམས་ཆེན་པོར་འགྱུར། །བླ་མ་མཆོད་ན་བྱིན་རླབས་འཇུག །
ཡི་དམ་མཆོད་ན་དངོས་གྲུབ་སྟེར། །བདེ་གཤེགས་མཆོད་ན་ཐུགས་རྗེ་འབྱུང་། །མཁའ་འགྲོ་མཆོད་པས་ལུང་ཡང་སྟོན། །རྣལ་འབྱོར་པའམ་སུས་ཟོས་ཀྱང་། །ཕྱི་ཡི་ནད་གདོན་སྡིག་སྒྲིབ་བྱང་། །ནང་གི་

༄༅། །བསྐྱེད་རིམ་ཏིང་འཛིན་གསལ། །གསང་བ་རང་རིག་ཆོས་སྐུར་རྟོགས། །ཉམས་དང་ལྷག་ཆད་མ་ལུས་སྐོང་། །འཆང་བས་དུས་མིན་འཆི་བ་བཟློག །གདུག་པའི་དུག་ཀྱང་འཇིལ་བར་ནུས། །
བྱུགས་པས་ནད་གདོན་མ་ལུས་སེལ། །བསྲེག་ན་ནད་གདོན་ཐམས་ཅད་སྐྲོད། །འདི་ཉིད་བསྒྲུབ་པའི་གནས་དེ་ཡང་། །ཨོ་རྒྱན་བསིལ་བའི་ཚལ་དང་མཚུངས། །དཔའ་བོ་མཁའ་འགྲོ་ཐམས་ཅད་འདུ། །
ས་ཕྱོགས་བྱིན་དང་ལྡན་པར་འགྱུར། །ཆར་ཆུ་འབེབས་ཤིང་ལོ་ཕྱུགས་ལེགས། །གང་བསྒྲུབ་པ་ཡི་གནས་དེ་རུ། །སུ་བསྡད་མི་རྣམས་ཏིང་འཛིན་འཆར། །ནམ་ཞིག་ཚེ་ཡི་དུས་བྱས་ནས། །ཕོ་མོ་བཟང་
ངན་མེད་པ་རུ། །རིག་པ་འཛིན་པའི་ས་ལ་གནས། །དེ་ཕྱིར་མཆོག་གི་དམ་རྫས་སོ། །ཞེས་གསུངས་ཤིང་། གཞན་ཡང་བམ་བརྒྱད་ལས། འཇམ་དཔལ་བསྐལ་པ་སྟོང་གི་བར་དུ་སེམས་ཅན་གྱི་དོན་བྱས་
པ་བས། བདུད་རྩི་ཆེན་པོ་འདིས་ལན་གཅིག་སེམས་ཅན་གྱི་དོན་བྱས་པ་བསོད་ནམས་ཆེ་སྟེ། སེམས་ཅན་ཐམས་ཅད་དམྱལ་ཁམས་བཅོ་བརྒྱད་ཀྱི་ནང་ནས་ཐར་པའི་ལམ་དུ་འདྲེན་པ་ཡིན་ནོ། །ཞེས་
གསུངས་པས་མཚོན། རྡོ་རྗེའི་ལུང་མཐའ་ཡས་པར་འབྱུང་ཞིང་། བྱིན་རླབས་ཀྱི་མཚན་མའང་མངོན་སུམ་གྱི་ཚད་མས་གྲུབ་པ་སྟེ། དེ་ལྟ་བུའི་ཕན་ཡོན་དང་ལྡན་པའི་སྒྲུབ་པ་ཆེན་པོ་ལེགས་པར་གྲུབ་པ་ནི། །

ལས་འཕྲོ་སྐལ་བ་བཟང་པོ་དང་ལྡན་པས། གསང་སྔགས་གཉེན་པོའི་དཀྱིལ་འཁོར་གཅིག་ཏུ་འདུས་ཤིང་། །སྣང་གསལ་མར་མེ་གཅིག་ལ་བལྟས་པ་ནི། ཤིན་ཏུ་འདྲེས་པའི་མཆེད་དུ་གྱུར་པ་ཡིན་པས།
ཕྱིན་ཆད་ཀྱང་སློབ་དཔོན་ལ་ཡི་དམ་དངོས་སུ་འདུ་ཤེས་པ་དང་། མཆེད་རྣམས་གཅིག་གིས་གཅིག་ལ་དག་སྣང་ཁོ་ན་སྦྱོང་བ་སོགས་བག་ཡོད་དྲན་ཤེས་དང་ལྡན་པས། གསང་བའི་དམ་ཚིག་སྲོག་ལྟར་བསྲུང་
ཞིང་༑ སྒོ་གསུམ་དཀྱིལ་འཁོར་གསུམ་ལྡན་མ་བྲལ་བར་མཛད་ན་སྐྱེ་བ་འདི་ཉིད་ལ་ཚོགས་སྦྱོར་གྱི་ལམ་བགྲོད་དེ། མཚན་ཉིད་གསུམ་ལྡན་གྱི་རྣམ་སྨིན་རིག་འཛིན་མངོན་དུ་བྱེད་ཅིང་། རིམ་གྱིས་མཐོང་
སྒོམ་མི་སློབ་པ་སྟེ། ལམ་གྱུར་གྱི་འབྲས་བུ་རིག་འཛིན་བཞི་མཐར་ཕྱིན་ནས། འབྲས་དུས་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ལྔ་ཕྲག་ལྔའི་བདག་ཉིད་ཅན་གདོད་མའི་མགོན་པོའི་གསང་བ་ལྷུན་གྱིས་གྲུབ་
སྟེ༑ ནམ་མཁའི་ཇི་སྲིད་དེ་སྲིད་དུ། སངས་རྒྱས་ཀྱི་མཛད་པའི་རོལ་མོ་མཐའ་ཡས་པ་འཆར་བར་འགྱུར་བས། དེ་ལྟ་བུའི་ཚུལ་རྣམས་ཐུགས་ལ་ངེས་ཤིང་། སྤྲོ་བ་དང་ལྡན་པའི་ངང་སྒྲུབ་པའི་མཐའ་རྒྱས་བྱེ་
བྲག་རྟེན་འབྲེལ་ཁྱད་འཕགས་མར་མེའི་སྨོན་ལམ་གདབ་པའི་སྐབས་སུ་བབ་པ་སྟེ། དེའང་སངས་རྒྱས་ཐམས་ཅད་ཀྱི་དགོངས་པ་འདུས་པའི་མདོ་ཆེན་པོ་ལས། སྒྲོན་མེའི་སྣང་བ་མི་ཤེས་པ། །མཐོང་བྱ་ཀུན་

༄༅། །ལ་མུན་པས་བསྒྲིབ། །ནམ་ཡང་སྣང་བ་མི་འགྱུར་ཏེ། །ལོང་བའི་གྲོང་ཁྱེར་ཆེན་པོར་འགྲོ། །སྒྲོན་མེ་འབར་བ་གང་བསྲེལ་བ། །ཀུན་ལ་མུན་པ་སངས་གསལ་བའི། །མ་ནོར་མ་བཅོས་དེ་བཞིན་
ཉིད༑ །སྒྲོན་མ་དམིགས་བུས་མཐོང་བར་འགྱུར། །ཞེས་གསུངས་པ་ལྟར། མི་ཤེས་པའི་མུན་པ་སེལ་ཞིང་གནས་ལུགས་ཀྱི་སྣང་བ་མཚོན་པར་བྱེད་པ་ནི་སྒྲོན་མེའི་མིང་དུ་གྲགས་སྟེེ། དེའང་གསང་བའི་
བདག་པོར། རིན་ཆེན་འབར་བའི་སྒྲོན་མེ་བསྲེལ་བར་བྱའོ། །ཞེས་བརྡའི་སྒོ་ནས་བསྟན་པ་ལྟར། གཞི་ཆོས་ཉིད་ཀྱི་ཀོང་བུར། ལམ་ཆོས་ཅན་གྱི་མར་ཁུས་གཏམས་ཏེ། འབྲས་བུ་རང་རིག་རང་གསལ་གྱི་
མར་མེ་འབར་བ་བརྡའི་སྒྲོན་མེ་འདིས་མཚོན་བྱེད་དུ་བྱས་ནས། ཤེས་རབ་རང་བྱུང་གི་སྒྲོན་མ་ལུས་ཅན་ཀུན་གྱི་སྙིང་ལ་བཞུགས་པའི་རང་གདངས་རྒྱང་ཞགས་ཆུའི་སྒྲོན་མ་ལ་ཤར་སྟེ། དབྱིངས་རྣམ་དག་
དང་༑ ཐིག་ལེ་སྟོང་པའི་སྒྲོན་མ་ཚད་དུ་ཕེབས་པས། མཚོན་བྱ་རྟགས་ཀྱི་སྒྲོན་མ་སྣང་བ་བཞི་པོ་མཐར་ཕྱིན་ནས། འགྲོ་བ་ཐམས་ཅད་ལ་རང་བྱུང་ཡེ་ཤེས་ཆེན་པོའི་སྒྲོན་མ་རང་ཆས་སུ་བཞུགས་ཀྱང་།
ལྷན་སྐྱེས་དང་། ཀུན་བརྟགས་ཀྱི་མ་རིག་པའི་མུན་པས་སྒྲིབ་པ་དེ་ཉིད། ས་རྣམ་པར་བཀོད་པ་ཉི་ཤུ་རྩ་གཅིག་གི་ཡེ་ཤེས་སྣང་བ་གོང་དུ་འཕེལ་བས་བཅོམ་སྟེ། རང་གནས་ཀྱི་སྐུ་དང་། ཞིང་ཁམས་ཚད་

མེད་པ། མཚན་གཞི་དོན་གྱི་སྒྲོན་མེ་མངོན་དུ་གསལ་བར་མཛད་པའི་ཐུགས་འདུན་རྩེ་གཅིག་པའི་ངང་ནས་སྨོན་ལམ་གྱི་རྗེས་ཟློས་གནང་བར་ཞུ། །ཞེས་པ་འདི་རྣམས་ནས་མ་ཏྲཾ་བསྐུལ་མནན་དང་། དཔལ་ཆེན་གྱི་མངའ་གསོལ་གཏོང་
ཐུན་ཟུང་འཇམ་མགོན་རྡོ་རྗེ་འཆང་ཆེན་པོའི་གསུང་གསང་ཉིད་དང་། དེ་འཕྲོས་རྣམས་འཇམ་མགོན་ཆོས་ཀྱི་རྒྱལ་པོའི་གསུང་རབ་ལས་བཏུས་ཤིང་། སྐབས་ཐོབ་ཀྱི་ཚིག་སྤྲོས་འབྱིན་འཇུག་དང་། གསར་བྲིས་སོགས་ཅི་རིགས་བགྱིས་པ་འདིའང་། གནའ་བོའི་དུས་གངས་ཅན་མིའི་བདག་པོ་ཕོ་བྲང་ཆེན་པོ་
སྣེའུ་གདོང་རྩེ་བའི་རྣམ་རྒྱལ་གྲྭ་ཚང་བན་གཙང་ཐུབ་བསྟན་བཤད་སྒྲུབ་འཕེལ་རྒྱས་གླིང་གི་རྡོ་རྗེ་སློབ་དཔོན་ཐུབ་བསྟན་རྒྱལ་མཚན་དབང་ཕྱུག་གི་གཙོས། དབུ་ཆོས་ལས་སྣེ་འདུས་གྲྭ་བཅས་ནས་ཁྱད་པར་འཕགས་པའི་རྟེན་གྱི་ཕྲེང་བ་བཅས་བསྐུལ་ངོར་བོད་ཡུལ་བསྟན་འགྲོའི་བདེ་སྐྱིད་ཀྱི་གཞི་མ་ཆོས་སྡེ་དེ་
ཉིད་དུ། དཔལ་བཀའ་འདུས་ཆོས་ཀྱི་རྒྱ་མཚོའི་ཚོགས་སྒྲུབ་དང་འབྲེལ་བའི་སྨན་སྒྲུབ་གསར་དུ་ཕྱག་ལེན་བསྟར་རྒྱུའི་ཆ་རྐྱེན་དུ། སངས་རྒྱས་ཀརྨ་པའི་མཚན་གྱི་བྱིན་རླབས་ཐོབ་པའི་སྔགས་བཙུན་དཔལ་ལྡན་ཀུན་བཟང་ཆོས་ཀྱི་ཉི་མ་ཆེན་པོ་ཕྲིན་ལས་མཁའ་ཁྱབ་རྡོ་རྗེ་ཕྱོགས་ལས་རྣམ་པར་རྒྱལ་བའི་སྡེས།
མཁའ་སྤྱོད་ཐུགས་ཀྱི་འཁོར་ལོའི་གདན་ས་ཆེན་པོའི་ཡང་དབེན་ལྷུན་གྲུབ་ཕོ་བྲང་དུ་ས་རྟ་ས་ག་ཟླ་བའི་གྲལ་ཚེས་བཟང་པོར་བཀོད་པའི་ཡི་གེ་པ་ནི་འཇམ་དཔལ་ཚུལ་ཁྲིམས་ཀྱིས་བཀོད་པ་དགེ་ལེགས་སུ་གྱུར་ཅིག། །།